‘เทเวศฯ’รุกเพิ่มสาขา ดันกำไรพุ่ง109ล้าน
เทเวศประกันภัย ฟันกำไร 109 ล้าน ลุยเปิดสาขาใหม่ต่างจังหวัด ให้บริการครอบคลุม
21 ส.ค. 2558

เทเวศประกันภัย ฟันกำไร 109 ล้าน ลุยเปิดสาขาใหม่ต่างจังหวัด ให้บริการครอบคลุม
นายชายชาติ ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ในช่วงไตรมาส 2 ที่ผ่านมา บริษัทมีกำไรสุทธิ 109 ล้านบาท เพิ่มขึ้น 9% เมื่อเทียบกับช่วงเดียวกันของปีก่อน
ทั้งนี้ บริษัทมีเบี้ยประกันภัยที่ถือเป็นรายได้สุทธิ 1,263 ล้านบาท เพิ่มขึ้นเมื่อเทียบกับช่วงเดียวกันของปีก่อน 15% และเมื่อหักค่าใช้จ่ายในการรับประกันภัยและค่าใช้จ่ายดำเนินงานแล้ว บริษัทมีกำไรจากการรับประกันภัย 41 ล้านบาท มีรายได้จากการลงทุน 78 ล้านบาท 
“บริษัทให้ความสำคัญในการขยายช่องทางการขายเพื่อให้บริการลูกค้าอย่างทั่วถึงและครอบคลุมในแต่ละภูมิภาค จึงได้เปิดสาขาใหม่อีก 3 แห่ง คือ อยุธยา ฉะเชิงเทรา และร้อยเอ็ด รวมทั้งย้ายที่ทำการของสำนักงานสาขานครราชสีมาไปยังอาคารแห่งใหม่ เพื่ออำนวยความสะดวกให้แก่ลูกค้าที่เข้ามาใช้บริการ อีกทั้งยังเป็นการสร้างภาพลักษณ์ที่ดีของบริษัทให้มีความทันสมัย และเป็นที่น่าจดจำแก่ผู้มาใช้บริการมากขึ้น ทำให้ปัจจุบันมีสาขาทั้งหมด 23 สาขา และ 11 สาขาย่อย” นายชายชาติ กล่าว